Komission tiedonanto neuvostolle monivuotisen yleisen tullietuusjärjestelmän soveltamisesta 1 päivästä heinäkuuta 1999 alkaen 31 päivään joulukuuta 2001 annetun neuvoston asetuksen (EY) N:o 2820/98 5 artiklasta /* KOM/2001/0440 lopull. */





Komission tiedonanto neuvostolle monivuotisen yleisen tullietuusjärjestelmän soveltamisesta 1 päivästä heinäkuuta 1999 alkaen 31 päivään joulukuuta 2001 annetun neuvoston asetuksen (EY) N:o 2820/98 5 artiklasta 1. Monivuotisen yleisen tullietuusjärjestelmän soveltamisesta 1 päivästä heinäkuuta 1999 alkaen 31 päivään joulukuuta 2001 21 päivänä joulukuuta 1998 annetun neuvoston asetuksen (EY) N:o 2820/98 [1] I osaston 2 jaksossa säädetään etuuksien asteittaista vähentämistä koskevasta menettelystä. Kyseisen asetuksen 5 artiklan mukaan "komissio antaa tämän asetuksen 31 artiklassa tarkoitetulle komitealle kertomuksen 3 ja 4 artiklan soveltamisesta ennen 31 päivää joulukuuta 1999 ja esittää neuvostolle viimeistään 31 päivänä joulukuuta 2000 asianmukaisia ehdotuksia". Tämä tiedonanto on annettu kyseisen säännöksen mukaisesti. [1] EYVL L 357, 30.12.1998, s. 1. 2. Neuvoston asetuksen (EY) N:o 2820/98 3 ja 4 artiklassa viitataan kahteen erilaiseen asteittaista vähentämistä koskevaan säännökseen. Sen 3 artiklan 1 kohdassa mainitaan etuuksien asteittaista vähentämistä koskeva menettely ja sen edellytykset, joista säädetään asetuksen liiteen II 2 osassa, ja 4 artiklan 1 kohta koskee ns. "leijonanosalauseketta". 3. Aikaisemmin etuuksia vähennettiin asteittain uusia GSP-säännöksiä valmisteltaessa. Nykyisen GSP-asetuksen valmistelut ajoittuivat kuitenkin samaan aikaan kuin Aasian talouskriisit. Tuolloin käytettävissä olevissa kauppatilastoissa kriisien vaikutukset eivät vielä näkyneet. Joidenkin alojen, jotka olisivat kyseisten tilastojen mukaan täyttäneet asteittaisen vähentämisen edellytykset, ei odotettu uudempien tilastojen perusteella niitä täyttävän. Tämän vuoksi päätettiin pysyttäytyä aikaisemmissa asteittaista vähentämistä koskevan menettelyn tuloksissa, ja lykätä uusia vähennyksiä myöhemmäksi. 4. Tämän vuoksi asetuksen (EY) N:o 2820/98 3 ja 4 artiklassa säädetään, että alat, joiden etuuksia on aikaisemmin vähennetty, pysyvät edelleen GSP-järjestelmän ulkopuolella. Lykättyjen etuuksien vähennysten aikataulu vahvistetaan 5 artiklassa. 5. Aikataulun soveltamiseen liittyy kuitenkin suuria vaikeuksia. Aikaisemmin, kun alojen etuuksia vähennettiin "leijonanosalausekkeen" perusteella, etuuskohtelu päättyi vuoden kuluttua päätöksen tekemisestä, kun taas etuuksien asteittaista vähentämistä koskevassa menettelyssä etuuskohtelusta luovuttiin kahdessa vaiheessa kahden vuoden kuluessa. Onkin talouden toimijoiden oikeutettujen etujen mukaista, että ne tietävät GSP-järjestelmän tulevista muutoksista ennen niiden voimaantuloa. Tämän vuoksi vaikuttaa siltä, että uudet etuuksien vähentämistä koskevat päätökset voivat tulla voimaan vasta vuoden kuluttua. 6. Tämä ajoittuisi nykyisen asetuksen voimassaoloajan loppuun. Tämän vuoksi muutoksissa niitä aloja koskevaan luetteloon, joilta etuuksia on vähennetty, ei voida viitata nykyiseen asetukseen, koska se ei ole silloin enää voimassa. Niissä ei voida myöskään viitata tulevaan asetukseen, koska sitä ei ole vielä annettu. 7. Voitaisiin harkita päätöstä, jossa ennakoidaan uutta GSP-asetusta ja määriteltäisiin jo yksi sen osa-alue. Tähänkin lähestymistapaan liittyy vakavia ongelmia, koska asteittainen vähentäminen on tärkeä osa-alue koko järjestelmän tasapainon kannalta. Tämän vuoksi ei ole järkevää päättää tällaisesta osa-alueesta erikseen ja etukäteen. Lisäksi tulevan järjestelmän asteittaista vähentämistä koskevat säännöt saattavat poiketa aikaisemmista, jolloin lopputulos olisi erilainen. 8. Näistä syistä asteittaisesta vähentämisestä ei voida päättää nyt. GSP-järjestelmää vuosina 2002-2004 koskevista edellytyksistä annettaneen asetus vuoden 2001 syksyllä. Heti, kun se on annettu, uusia etuuksien vähennyksiä voidaan valmistella niitä tulevaisuudessa koskevien sääntöjen mukaisesti. Virallinen päätös voidaan tehdä tämän vuoden lopussa. Päätöksessä yksilöitäisiin alat, joita vähennykset koskevat, ja se tulisi voimaan 1. tammikuuta 2003. 9. Siihen saakka eli vuosina 2001 ja 2002 olisi käytettävä nykyistä luetteloa aloista, joilta etuuksia on vähennetty.